Sakeman in hof ná vrou by lodge sterfHerman van Tonder. Foto: Via Facebook. Herman van Tonder (50), die eienaar van ŉ bekende lodge buite Bela-Bela in Limpopo, het Vrydag in die plaaslike landdroshof verskyn waar hy aangekla word van die moord op sy vrou, Elrina. Die staatsaanklaer, wat geweier het om sy naam aan Maroela Media te bevestig, het versoek dat die saak uitgestel word hangende opdragte van die direkteur van openbare vervolging. Die saak is daarna tot 4 Mei uitgestel. Van Tonder is die eienaar van Mbizi-lodge en ŉ bekende sakeman in die gemeenskap. Sy destydse vrou, Elrina (42), is in November 2014 oorlede. Die plaaslike koerant het destyds berig dat sy vermoedelik gesterf het weens inwendige bloeding van ŉ maagseer. Die staat voer egter nou aan dat Van Tonder vir sy vrou se dood verantwoordelik is. Elrina van Tonder. Foto: Via Facebook Konst. Monatse Mmabolo, woordvoerder van die polisie, het vroeër aan Maroela Media gesê die polisie het op 6 November 2014 omstreeks 10:10 gereageer op ŉ saak van ŉ vrou wat by Mbizi-lodge gesterf het. Sy is na die hospitaal geneem waar sy dood verklaar is. Mmabolo het gesê daar was geen sigbare wonde, buiten ŉ merk aan die oorledene se gesig nie. Die polisie het aanvanklik ŉ geregtelike doodsondersoek begin, voordat die DOV besluit het dat Van Tonder op aanklag van moord vervolg moet word. Die oorsaak van Elrina se dood sal na verwagting deur die loop van die hofverrigtinge bekendgemaak word. Die staatsaanklaer wou ná afloop van vandag se hofverrigtinge geen nadere besonderhede oor die saak aan Maroela Media bevestig nie. Van Tonder het in Januarie vanjaar vir die eerste keer in die hof verskyn waarna hy op borgtog van R15 000 vrygelaat is. Sy borgtog is Vrydag verleng op dieselfde borgtogvoorwaardes. Die Bela-Bela-landdroshof. Foto: Mariné Lourens